KIRJALLINEN KYSYMYS E-1414/02 esittäjä(t): Bart Staes (Verts/ALE) komissiolle. Meningiittibakteerit kuivatussa äidinmaidonvastikkeessa.



Virallinen lehti nro 028 E , 06/02/2003 s. 0104 - 0105



KIRJALLINEN KYSYMYS E-1414/02 esittäjä(t): Bart Staes (Verts/ALE) komissiolle (23. toukokuuta 2002) Aihe: Meningiittibakteerit kuivatussa äidinmaidonvastikkeessa Alankomaissa sijaitsevan Wageningenin yliopiston tutkijat ovat vahvistaneet, että enterobacter sakazakii -bakteeria (tunnetaan myös nimellä Yellow Pigmented Enterobacter Cloacae), joka voi aiheuttaa aivokalvontulehduksen vastasyntyneillä ja vanhuksilla, löytyy säännöllisesti kuivatusta äidinmaidonvastikkeesta. Jollain tavalla tätä bakteeria pääsee laitteistoon, jolla vastike kuivataan. Muut terveydelle vaaralliset bakteerit, kuten salmonella, voidaan ehkäistä ja poistaa sillä, että tehtaissa noudatetaan tiukkoja hygieniamääräyksiä. Näin ei kuitenkaan tapahdu enterobacter sakazakii -bakteerin kohdalla. Onko komissio tietoinen tästä ongelmasta? Voiko se ilmoittaa, onko tämä ollut syynä siihen, että kuivatulla äidinmaidonvastikkeella ruokittuja vauvoja on sairastunut aivokalvontulehdukseen? Mitkä ovat tartuntaluvut sekä absoluuttisesti että suhteellisesti mitattuna? Kuinka monta imeväisikäistä vauvaa on kuollut kuivatussa äidinmaidonvastikkeessa olleen enterobacter sakazakii -bakteerin aiheuttamaan aivokalvontulehdukseen? Jos komissiolla ei ole näitä tietoja, aikooko se laatia asiasta tutkimuksen? Mihin toimiin komissio aikoo ryhtyä kuivatun äidinmaidonvastikkeen kautta leviävän meningiitin ehkäisemiseksi jos se on mahdollista tulevaisuudessa? Voiko komissio ilmoittaa, onko parempi imettää kuin antaa kuivattua äidinmaidonvastiketta, kun otetaan huomioon edellä mainittu? Jos näin on, mihin toimiin komissio aikoo ryhtyä, jotta asiasta tiedotettaisiin eurooppalaisille? David Byrnen komission puolesta antama vastaus (12. elokuuta 2002) Komissio sai vuoden 2002 huhtikuun lopussa tietää pikkulapsen kuolemasta, joka on yhteydessä Enterobacter sakazakii -bakteeria sisältäneen äidinmaidonkorvikkeen käyttöön. Valmistajalta saadun tiedon mukaan kyseinen tuote oli sekä tuottajavaltion tämänhetkisten standardien että kansainvälisten standardien mukainen. Komissio varoitti kaikkia jäsenvaltioita nopean hälytysjärjestelmän(1) kautta. Komissio ei ole tämän varoituksen jälkeen saanut tietoa muista lasten aivokalvontulehdustapauksista, joiden aiheuttajana olisi ollut Enterobacter sakazakii -bakteeri. Myös jäsenvaltioilla on järjestelmiä, joiden avulla ne tiedottavat taudeista, ja tartuntatautien epidemiologisen seurannan ja valvonnan verkoston perustamisesta yhteisöön 24. syyskuuta 1998 tehdyn Euroopan parlamentin ja neuvoston päätöksen N:o 2119/98/EY(2) mukaisesti niiden on ilmoitettava taudeista yhteisön verkostolle ja vaihdettava tietoja sen välityksellä. Komissio on samaa mieltä siitä, että rintaruokinta on paras tapa ruokkia pikkulapsia aina, kun se on mahdollista eikä sille ole lääketieteellisiä esteitä, ja että äitejä tulisi rohkaista imettämään lapsiaan. Äidinmaidonkorvikkeista ja vieroitusvalmisteista 14. toukokuuta 1991 annettuun komission direktiiviin 91/321/ETY(3) sisältyy säännöksiä, joiden avulla varmistetaan, että pikkulasten ruokintaa koskevassa, raskaana oleville naisille ja äideille suunnatussa tiedotuksessa esitetään rintaruokinnan edut ja kerrotaan, että rintaruokinta on paras vaihtoehto. Myös äidinmaidonkorvikkeiden pakkausmerkintöihin on sisällytettävä maininta siitä, että rintaruokinta on paras vaihtoehto. Komissio rahoittaa tänä vuonna hanketta, jonka tarkoituksena on arvioida ja kehittää rintaruokinnan edistämistoimia koskevia standardeja Euroopan unionin alueella. Tavoitteena on kehittää strategioita ja suunnitelmia rintaruokinnan edistämiseksi kansallisella ja paikallisella tasolla. (1) Yleisestä tuoteturvallisuudesta 29. kesäkuuta 1992 annettu neuvoston direktiivi 92/59/ETY, EYVL L 228, 11.8.1992. (2) EYVL L 268, 3.10.1998. (3) EYVL L 175, 4.7.1991.